Heimasíðan hjá ÍSF setir kendum fólki spurningar um ítrótt og rørslu:–Hvat gert tú fyri at halda teg í form? Havi altíð gjørt nógvan ítrótt fyrr, men nú eru tað fyrst og fremst familjan og arbeiðið, ið fara við mínari tíð og orku. Tí verður ov lítið av tíð nýtt til, at halda meg í form, men eg gangi góðar túrar og renni av og á. Stuðli teimum í hesum. –Íðkaði tú ítrótt sum barn? Havi íðkað nógvan ítrótt sum barn og ung. Vann fleiri føroyameistaraheiti og var í 5 ár partur av føroyska svimjilandsliðnum. Luttók eisini í fleiri kappingum uttanlands, m. a. í Íslandi, Luxembourg og til Oyggjaleikir í 1991 og 1993. Gekk eisini til flogbólt í nógv ár. Var partur av Bragdinum, og vann fleiri føroyameistaraheiti og setti okkurt føroyskt met. Hevði sum heild eitt sera virkið ítróttarlív sum barn og ung. –Hvønn týdning hevur ítróttur og rørsla fyri teg og samfelagið? Tí ítróttarligar royndir og rørsla kunnu styrkja teg bæði sálarliga, kropsliga og sosialt. Fyri meg persónliga er ongin ivi um, at ítróttarligu royndirnar frá tí eg var barn og ung hava verið við til, at gera meg til tann eg eri í dag. Umvegis ítrótt lærir tú nógv, ið kanst fáa gleði av víðari í lívinum. Eitt nú at seta tær mál, arbeiða miðvíst og málrættað og skapa úrslit. Eisini hevur ítróttin givið mær góð minnir og hópin av vinum og kenningum, ið hava ríkað lívið í stóran mun.